Rauð veðurviðvörun tekur gildi klukkan 17 á morgun á Ströndum og Norðurlandi vestra . veðurstofa íslands Rauð veðurviðvörun mun taka gildi í fyrsta sinn hér á landi klukkan 17 á morgun og nær hún til Norðurlands vestra og Stranda . Gildir viðvörunin til klukkan eitt aðra nótt að sögn Elín Bjarkar Jónasdóttur , veðurfræðings á Veðurstofu Íslands . Fram til klukkan 17 verður appelsínugul veðurviðvörun í gildi í þessum landshluta en á vef Veðurstofunnar segir eftirfarandi um rauðu viðvörunina : „ Spáð er norðan ofsaveðri eða fárviðri ( 25 til 33 m / s ) með mikilli snjókomu og skafrenningi . Búast má við víðtækum samgöngutruflunum og tjóni og / eða slysum ef aðgát er ekki höfð . Ekkert ferðaveður er á meðan viðvörunin er í gildi . Búast má við hækkandi sjávarstöðu vegna áhlaðanda , allt að 10 m. ölduhæð og líkur á að smábátar geta laskast eða losnað frá bryggju . Fólki er bent á að fylgjast vel með veðurspám og viðvörunum . “ Þá hefur ríkislögreglustjóri í samráði við lögreglustjóra á landinu lýst yfir óvissustigi á morgun vegna veðursins sem mun skella á landinu í fyrramálið . Frá þessu er greint á Facebook-síðu lögreglunnar á Suðurlandi . Viðvaranir taka gildi um allt land strax í fyrramálið og eru í gildi fram á miðvikudag . Á Vestfjörðum , Vesturlandi , höfuðborgarsvæðinu , Suðurlandi , Norðurlandi og hálendinu verður í gildi appelsínugul viðvörun en á Austfjörðum og Suðausturlandi er viðvörunin gul . Veðrið mun að öllum líkindum hafa mikil áhrif á samgöngur . Þannig hefur Vegagerðin gefið það út að mögulega verði öllum leiðum út af höfuðborgarsvæðinu lokað eftir hádegi á morgun og þá búast við að strax í fyrramálið verði Holtavörðuheiði lokað sem og vegunum um Þverárfjall og Vatnsskarð . Þá hefur Icelandair aflýst öllu flugi sínu eftir hádegi á morgun , hvort sem um er að ræða brottfarir frá Keflavíkurflugvelli eða komur hingað til lands .